text: [{"text_idx": "#000003", "text": "Donald Tramp marii nageenyaa hoggantoota Xaalibaan waliin karoorfatee ture haquu beeksise"}, {"text_idx": "#000004", "text": "Haleellaa dheengadda Afgaanistaan keessatti raawwatame, kan qondaala ol\u2019aanaa waraana Ameerika dabalatee namoota 11 galaafate, gareen Xaalibaan itti gaafatamummaa fudhatuu isaa hordofuun, Prezdaant Donald Tramp marii nageenyaa hoggantoota Xaalibaan waliin iccitiin geggeessuuf karoorfatee ture haquu beeksise."}, {"text_idx": "#000005", "text": "Tramp sabtii kaleessaa akka ibsetti, qondaaltota Xaalibaan ol\u2019aanoo fi Prezdaantii Afgaanistaan waliin, Ameerikaa kutaa Varjiiniyaa Masaraa Camp David jedhamu keessatti iccitiin marii geggeessuuf Alhada har\u2019aatti kan karoorfatee ture tahuu ibse. Tramp Ibsa isaa kanaan \u201cXaalibaan yeroo mariin nageenyaa kun xumura irra gahe kanatti haleellaa akkanaa raawwatuun isaa, kana booda gareen kun nageenyi biyyattii keessatti akka bu\u2019uuf kuttannoodhaan waligalticha kabajuun isaa nu shakkisiisee jira\u201djedhe."}, {"text_idx": "#000006", "text": "Tramp itti dabaluudhaanis, Xaalibaan marii kana keessatti humna ol\u2019aanaa ta\u2019ee muldhachuuf yaalii godhaa jiru irraa of-qusatee, hanga walii galtee dhukaasa dhaabuu geggeessutti , Ameerikaan mariin nageenyaa garee kana waliin jalqabde hunda dhaabuu ibse."}]